《寄王谦仲周子充丈》
宋代·赵蕃

吴蜀三分地，沅湘合水流。
鱼鰕今岛屿，兰茝旧汀洲。
逾月雨连昼，莫春风送秋。
湿桑蚕饿死，坏种谷漂浮。
弊屋无乾处，呈嗟几日休。
事多徵放逐，文欲号穷愁。
惧祸初求免，兹行重失谋。
官曹待符檄，食事指衣裘。
淹速空占服，行藏漫倚楼。
生涯纵草草，行路胜悠悠。
弟妹怀天末，梦魂栖浪头。
何当得散号，从此具归舟。
特达非无仗，迍邅自过忧。
禁庭敦宿契，枢府记乡州。
几遇长安使，频蒙礼翰投。
虽狐悬釜煮，且益破囊收。
忧禹思由溺，阿衡任内沟。
岂伊侪子弟，而俾堕拘囚。
霄汉瞻归雁，波涛羡没鸥。
怀哉上南斗，去矣事西畴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。